Robert Lewandowski

**Robert Lewandowski** (puolaksi: ; s. 21. elokuuta 1988 Varsova) on puolalainen jalkapalloilija, joka pelaa hyökkääjän pelipaikalla. Hän edustaa Espanjan pääsarjassa Primera Divisiónissa pelaavaa FC Barcelonaa ja Puolan maajoukkuetta. Lewandowskia pidetään laajalti yhtenä kaikkien aikojen parhaista hyökkääjistä ja historian parhaana puolalaispelaajana. Hän on tehnyt urallaan yli 700 maalia seura- ja maajoukkueissa.

Lewandowski aloitti uransa kotikaupunkinsa nuorisojoukkueissa, kunnes hän liittyi Puolan liigassa Ekstraklasassa pelaavaan Lech Poznańiin. Hän jatkoi Saksan Bundesliigassa pelaavaan Borussia Dortmundiin ja voitti kahdesti liigamestaruuden. Lewandowski liittyi tammikuussa 2014 Bayern Müncheniin ja voitti Saksan liigamestaruuden kahdeksan kertaa sekä kerran Mestarien liigan. Barcelonaa hän on edustanut vudoesta 2022 ja voitti ensimmäisellä kaudellaan Espanjan liigamestaruuden. Lewandowski teki marraskuussa 2024 sadannen maalinsa Mestarien liigassa. Hän saavutti virstanpylvään historian kolmantena pelaajana.

Lewandowski pelasi vuonna 2008 ensimmäistä kertaa Puolan A-maajoukkueessa, ja hän oli EM-karsintojen 2016 maalikuningas. Hän nousi lokakuussa 2017 maajoukkueensa parhaaksi maalintekijäksi. Lewandowski on valittu vuosina 2020 ja 2021 The Best Fifa Men’s Player -palkinnon voittajaksi sekä kausina 2020–2021 ja 2021–2022 Euroopan kultaisen kengän saajaksi. Lisäksi hänet on valittu vuonna 2020 Uefan vuoden miespelaajaksi sekä kymmenen kertaa Puolan vuoden jalkapalloilijaksi ja kahdesti Saksan vuoden jalkapalloilijaksi. 

Lewandowski on Bundesliigan kaikkien aikojen toiseksi eniten maaleja (384) tehnyt pelaaja, minkä lisäksi hän ylläpitää yhden kauden maaliennätystä (41). Lisäksi hän on liigahistorian nopeiten hattutempun tehnyt ja maailmanhistorian nopeiten kokonaisuudessaan viisi maalia tehnyt pelaaja. Hän tuli vuoden 2021 Kultaisen pallon äänestyksessä toiseksi Lionel Messin jälkeen.

## Tausta
Robert Lewandwoski syntyi 21. elokuuta 1988 Puolan pääkaupungissa Varsovassa. Hänen lapsuudenperheensä oli urheilullinen; äiti Iwona oli lentopalloilija ja isä Krzysztof jalkapalloilija sekä judon Euroopan-nuortenmestari. Molemmat heistä työskentelivät liikunnanopettajina. Lewandowski menestyi koulussa muun muassa yleisurheilussa, koripallossa ja käsipallossa. Krzysztof kuoli terveydellisistä syistä maaliskuussa 2005.

Lewandowski aloitti nuorisouransa paikallisseura Delta Warsawissa, josta hän liittyi Legia Varsovan nuorisojoukkueeseen. Hän erosi joukkueesta kesäkuussa 2006 ja siirtyi harjoittelemaan Puolan kolmannella sarjatasolla pelaavaan Znicz Pruszkówiin. Hän teki ensimmäisenä vuotenaan 15 maalia ja toisena 21 maalia. Sen myötä hän oli toiseksi paras maalintekijä I ligassa, maan toiseksi korkeimmalla sarjatasolla. Lewandowskin mukaan hänen lapsuudenidolinsa olivat italialaiset Roberto Baggio ja Alessandro Del Piero sekä ranskalainen Thierry Henry.

## Seurajoukkueura
### Lech Poznań (2008–2010)

Lewandowski siirtyi kesäkuussa 2008 Znicz Pruszkówista toiseen puolalaisseuraan Lech Poznańiin. Hänestä maksettiin 1,5 miljoonan euron siirtokorvaus. Lewandowski teki ensiesiintymisensä joukkueessa heinäkuussa 2008 Uefa Cupin ensimmäisen kierroksen ottelussa azerbaidžanilaista Xəzər-Lənkərania vastaan. Samaisessa ottelussa hän teki myös ensimmäisen maalinsa, joka jäi lopulta ottelun ainoaksi. Lewandowski onnistui niin ikään maalinteossa myös ensimmäisessä ottelussaan Puolan liigassa Bełchatówia vastaan.

Lewandowski oli ensimmäisen kautensa 14 osumallaan liigan kolmanneksi paras maalintekijä. Lech Poznań ansaitsi Puolan Cupin mestaruuden, kun se kukisti loppuottelussa Ruch Chorzówin lukemin 1–0. Lewandowski voitti seuraavan kauden 18 maalillaan liigan maalikuninkuuden. Lech Poznań voitti lopulta mestaruuden. Joukkue voitti myös Puolan supercupin mestaruuden rangaistuspotkukilpailun lukemin 4–3 Wisła Krakovaa vastaan.

### Borussia Dortmund (2010–2014)

Lewandowski teki kesäkuussa 2010 nelivuotisen sopimuksen saksalaisseura Borussia Dortmundin kanssa, ja hänestä maksettiin 4,5 miljoonan euron siirtokorvaus. Lewandowski teki syyskuussa 2010 ensimmäisen maalinsa joukkueessa paikallisottelussa Schalkea vastaan. Hän teki ensimmäisellä liigakaudellaan kahdeksan maalia 33 ottelussa, kun Dortmund ansaitsi mestaruuden. 

Seuraavalla kaudella joukkue uusi liigamestaruutensa, ja Lewandowski viimeisteli 22 maalia sekä antoi kymmenen maalisyöttöä. Joukkue voitti kaudella myös Saksan cupin, jonka loppuottelussa Lewandowski teki hattutempun Bayern Müncheniä vastaan.

Lewandowski teki huhtikuussa 2013 neljä maalia Mestarien liigan välieräottelussa Real Madridia vastaan. Hän osui kauden aikana kaikkiaan kymmenen kertaa, mutta jäi tappiollisessa lopputtelussa maaleitta. Lewandowski viimeisteli 31 liigaottelussa 24 maalia, ja Dortmund jäi loppusijoituksissa merkittävästi mestaruuden voittaneen Bayern Münchenin jälkeen.

Dortmund aloitti kauden 2013–2014 DFL-Supercupin mestaruudella. Lewandowski voitti liigan maalikuninkuuden tehtyään 20 maalia 33 ottelussa. Lewandowski keräsioo Dortmund-vuosinaan nimiinsä 131 liigaottelua, joissa hän viimeisteli 76 maalia ja antoi 30 maalisyöttöä. Mestarien liigassa hän teki 28 ottelussa 17 maalia ja alusti seitsemän osumaa.

### Bayern München
#### Ensimmäiset vuodet ja ennätykset (2014–2016)
Lewandowskin siirrosta Bayern Müncheniin ilmoitettiin tammikuussa 2014, ja siirto toteutui lopulta kesällä ilmaiseksi. Lewandowski teki heinäkuussa ensimmäisen maalinsa Bayern Münchenissa ystävyysottelussa Duisburgin verkkoon. Bayern München voitti kaudella 2014–2015 Saksan liigamestaruuden, ja Lewandowski oli 17 maalillaan jaetulla turnauksen toiseksi paras maalintekijä Arjen Robbenin kanssa. Mestarien liigassa joukkue putosi semifinaalissa, kun se kohtasi Barcelonan. Lewandowski pelasi turnauksessa 12 ottelua ja viimeisteli kuusi maalia.

Bayern München vei liigamestaruuden nimiinsä myös seuraavalla kaudella, ja Lewandowski voitti 30 osumallaan maalipörssin. Hän teki Wolfsburgia vastaan pelatussa ottelussa viisi maalia alle yhdeksään minuuttiin, mikä on liigan kaikkien aikojen ennätys. Lewandowski rikkoi samalla liigan nopeimman hattutempun ennätyksen. Bayern München voitti myös Saksan cupin rangaistuspotkukilpailussa Borussia Dortmundia vastaan. Ottelu jäi valmentaja Pep Guardiolan viimeiseksi joukkueessa. Lewandowski teki turnauksessa kolme maalia kuudessa ottelussa. Mestarien liigassa joukkue putosi jälleen semifinaalissa, tällä kertaa Atlético Madridille. Lewandowski oli yhdeksällä maalillaan joukkueensa paras maalintekijä ja koko turnauksen toiseksi paras Cristiano Ronaldon jälkeen.

#### Liigamestaruuksia ja maalipörssejä (2016–2019)
Bayern München voitti kaudella 2016–2017 kolmannen kerran peräkkäin liigamestaruuden, ja Lewandowski jäi yhdestä maalista jälkeen turnauksen parhaalle maalintekijälle Pierre-Emerick Aubameyangille. Lewandowski teki loppuottelussa Wolfsburgia vastaan kaksi maalia ja viimeisteli kaudella myös sadannen maalinsa Bayern Münchenissä. Mestarien liigassa joukkue putosi puolivälierissä Real Madridia vastaan, ja Lewandowski voitti kahdeksalla maalillaan turnauksen maalipörssin.

Bayern München voitti seuraavalla kaudella jälleen liigamestaruuden, kun se voitti 27 ottelua ja hävisi neljä. Lewandowski teki 29 maalia ja voitti uransa toisen maalipörssin. Hän teki kaudella myös sadannen liigamaalinsa Hamburgeria vastaan. Lewandowski teki tappiollisessa Saksan cupin finaalissa Eintracht Frankfurtia vastaan joukkueensa ainoan maalin. Mestarien liigassa joukkue kärsi tappion semifinaaliottelussa Real Madridia vastaan, ja Lewandowski teki turnauksessa yhteensä viisi maalia. Lewandowski kertoi kauden lopuksi haluavansa lähteä Bayern Münchenistä, vaikka hänen sopimustaan oli vielä kolme vuotta jäljellä.

Lewandowski voitti uransa viidennen liigamestaruuden kaudella 2018–2019. Hän oli kolmannen kerran turnauksen paras maalintekijä 22 osumallaan, jotka hän keräsi 33 ottelussa. Bayern München karsiutui Mestarien liigassa pudotuspeleissä, mutta Lewandowski oli siitä huolimatta turnauksen toiseksi paras maalintekijä Lionel Messin jälkeen. Bayern München voitti jälleen Saksan cupin, ja Lewandowski teki kaksi maalia Leipzigiä vastaan.

#### Suurimmat menestysvuodet (2019–2022)
Lewandowski saavutti kaudella 2019–2020 ensimmäistä kertaa triplamestaruuden, kun Bayern München voitti liigamestaruuden, Mestarien liigan ja Saksan cupin samalla kaudella. Lewandowski oli kaikkien turnausten paras maalintekijä; liigassa hän viimeisteli uransa silloisen ennätyksen 34 maalia 31 ottelussa. Mestarien liigassa hän taas teki 15 maalia kymmenessä ottelussa ja Saksan cupissa kuusi maalia. Lewandowski saavutti Mestarien liigassa historiaa sijoittamalla 15 minuutin sisään neljä maalia Belgradin Punaisen tähden verkkoon. Lewandowskia pidettiin vuoden 2020 todennäköisenä Kultaisen pallon voittajana, mutta palkinnon jako peruttiin koronaviruspandemian vuoksi ensimmäistä kertaa sen historiassa. Lewandowski valittiin kuitenkin Fifan vuoden pelaajaksi ja vuoden tähdistöjoukkueeseen. Lisäksi hänet valittiin Uefan vuoden miespelaajaksi.

Bayern München saavutti seuraavalla kaudella jälleen liigamestaruuden ja Lewandowski voitti 41 maalillaan selvästi turnauksen maalipörssin. Maalilukemasta nousi liigahistorian ennätys yhdellä kaudella Gerd Müllerin 40 maalin jälkeen. Lewandowski saavutti kaudella myös avauskauden maaliennätyksen 21 maalia, kun sitä ylläpiti niin ikään Gerd Müller 20 maalillaan. Mestarien liigassa hän oli loukkaantuneena eikä päässyt osallistumaan puolivälieräotteluun Paris Saint-Germainia vastaan, mistä Bayern München kärsi tappion. Lewandowski voitti kaudelta uransa ensimmäisen Euroopan Kultaisen kengän.

Bayern München jatkoi kaudella 2021–2022 liigan voittoputkeaan, ja Lewandowski oli 35 maalillaan viidennen kerran turnauksen paras maalintekijä. Mestarien liigassa joukkue putosi puolivälierässä Villarrealille, ja Lewandowski oli 13 osumallaan turnauksen toiseksi paras maalintekijä Karim Benzeman jälkeen. Lewandowski valittiin tammikuussa 2022 toistamiseen Fifan vuoden pelaajaksi. Hän voitti myös uransa toisen Kultaisen kengän. Lewandowski teki Bayern Münchenissä kaikki kilpailut mukaan luettuina 344 maalia 375 ottelussa. Liigassa hän viimeisteli yhteensä 238 maalia 253 ottelussa, Mestarien liigassa 69 maalia 78 ottelussa ja Saksan cupissa 29 maalia 33 ottelussa. Hän nousi seuran kaikkien aikojen toiseksi parhaaksi maalintekijäksi Gerd Müllerin jälkeen.

### Barcelona
#### Liigamestaruus ja maalipörssi (2022–2023)
Lewandowski siirtyi heinäkuussa 2022 Barcelonaan 50 miljoonan euron siirtosummalla. Hän pelasi ensimmäisen ottelunsa joukkueessa noin kuukauden kuluttua Espanjan liigassa Rayo Vallecanoa vastaan. Barcelona voitti mestaruuden ensimmäistä kertaa sitten kauden 2018–2019, ja Lewandowski voitti 23 maalillaan turnauksen maalipörssin. Hän oli viides pelaaja, joka voitti maalipörssin ensimmäisellä kaudellaan ja kaikkiaan historian ensimmäinen puolalaispelaaja. Lewandowskista tuli myös ensimmäinen pelaaja, joka valittiin Euroopan viiden suurimman liigan joukossa parhaaksi maalintekijäksi kuudella peräkkäisellä kaudella. Hänelle myönnettiin kesken kauden myös kolmen ottelun pelikielto, kun hän sai ulosajon ottelussa Osasunaa vastaan. Barcelona voitti myös Espanjan supercupin, ja Lewandowski oli kahdella maalillaan sen paras maalintekijä.

#### Sata maalia Mestarien liigassa (2023–)

Barcelona jäi kaudella 2023–2024 liigassa toiseksi Real Madridin jälkeen. Lewandowski viimeisteli 35 ottelussa 19 maalia, minkä myötä hän oli joukkueensa paras ja kokonaisuudessaan kolmanneksi paras maalintekijä. Hän loukkaantui lokakuun aikoihin lyhyehköksi ajaksi nilkkavamman vuoksi. Mestarien liigassa joukkue putosi puolivälierässä Paris Saint-Germainia vastaan, ja Lewandowskin maalilukema turnauksessa jäi kolmeen. Hänestä tuli kaudella Barcelonan historian vanhin pelaaja, joka oli tehnyt maalin Mestarien liigan pudotuspeleissä. Aiempaa ennätystä piti kolmen vuoden takaa nimissään Lionel Messi.

Lewandowski teki marraskuussa 2024 sadannen maalinsa Mestarien liigassa. Hän saavutti rajapyykin kolmantena pelaajana Messin ja Cristiano Ronaldon jälkeen. Barcelona vei nimiinsä kauden 2024–2025 liigamestaruuden. Lewandowski viimeisteli 27 osumaa ja sijoittui maalipörssissä toiseksi Kylian Mbappén jälkeen. Mestarien liigassa hän pelasi 13 ottelua ja teki 11 maalia.

Lewandowski teki maaliskuussa 2026 pelatussa Mestarien liigan ottelussa kaksi maalia Newcastle Unitedia vastaan. Hänestä tuli vanhin Mestarien liigassa kaksi maalia tehnyt pelaaja ja kaikkien aikojen eniten Mestarien liigassa joukkueita vastaan maaleja tehnyt pelaaja (41 joukkuetta), jolla hän rikkoi Messin 40 maalin ennätyksen.

## Maajoukkueura
Lewandowski teki ensiesiintymisensä Puolan maajoukkueessa 10. syyskuuta 2008 MM-karsintaottelussa San Marinoa vastaan. Kyseisessä ottelussa hänestä tuli Włodzimierz Lubańskin jälkeen Puolan maajoukkuehistorian toiseksi nuorin pelaaja, joka on tehnyt maalin ensimmäisessä maaottelussaan. Lewandowski teki EM-kilpailujen 2012 avausmaalin Kreikkaa vastaan turnauksen avausottelussa Łukasz Piszczekin ja Jakub Błaszczykowskin esityöstä. Hän pelasi kilpailuissa Puolan kaikki kolme ottelua. Lewandowski toimi maaliskuussa 2013 maajoukkueensa kapteenina ensi kertaa MM-karsinnoissa 2014, kun Puola voitti San Marinon lukemin 5–0.

Lewandowski ylsi David Healyn EM-karsintojen maaliennätyksen tasolle ja oli 13 maalillaan vuoden 2016 EM-karsintojen maalikuningas. Lewandowski pelasi EM-kilpailuissa Puolan kaikki viisi ottelua ja teki maalin Portugalia vastaan. Hän nousi lokakuussa 2017 Puolan maajoukkueen historian parhaaksi maalintekijäksi ottelussa Armeniaa vastaan. 

Lewandowski oli 16 maalillaan Euroopan MM-karsintojen 2018 paras maalintekijä. Hän pelasi MM-kilpailuissa 2018 Puolan kolme ottelua ilman maaleja. Hän pelasi kesällä 2021 pelatuissa EM-kilpailuissa täydet minuutit Puolan kaikissa kolmessa ottelussa. Lisäksi hän teki yhden maalin Espanjaa ja kaksi Ruotsia vastaan. Lewandowski pelasi täydet minuutit MM-kilpailuissa 2022 Puolan jokaisessa neljässä ottelussa ja teki maalin alkulohkossa Saudi-Arabiaa sekä neljännesvälierässä Ranskaa vastaan.

Kesällä 2025 Lewandowski ilmoitti lopettavansa pelaamisen maajoukkueessa ainakin väliaikaisesti menetettyään jalkapallomaajoukkueen päävalmentajan Michał Probierz luottamuksen. Hän myös ilmoitti, ettei aio palata maajoukkueeseen takaisin niin kauan kuin Probierz toimii maajoukkueen päävalmentajana. Lewandowski palasi maajoukkueensa kapteeniksi elokuun lopussa, kun uudeksi valmentajaksi oli valittu Jan Urban.

## Pelityyli ja analyysit

Lewandowskia pidetään laajalti yhtenä kaikkien aikojen parhaimmista hyökkääjistä ja kaikkien aikojen parhaana puolalaispelaajana. Urheilusivusto GiveMeSport lukee molempijalkaisen Lewandowskin historian kymmenen parhaan viimeistelijän joukkoon. Lewandowskin Bayern Münchenin joukkuepelaaja Serge Gnabry totesi vuonna 2024: ”Voin vain toistaa samaa: hän on uskomaton. Hän tekee jatkuvasti maaleja, ja hän on kone. Tällä hetkellä hän on paras.”

Lewandowski on fyysisiltä ominaisuuksiltaan merkittävä, minkä myötä hän on saanut kutsumanimen ”The Body” (). Lewandowskilla on hyvä pelinlukutaito, ja hän liikuu kentällä sen tarjoamien mahdollisuuksien mukaan. Hän on pelannut keskushyökkääjän ohella myös muiden hyökkäyspään pelipaikkojen pelaajana aktiviisesti uransa aikana. Lewandowskin huippunopeus on ollut Barcelona-vuosinaan 31,8 kilometriä tunnissa ja keskivertonopeus on 29,6 kilometriä tunnissa.

## Yksityiselämä, hyväntekeväisyys ja suosio

Lewandowski on ollut vuodesta 2013 naimisissa kolminkertaisen karaten maailmanmestarin Anna Lewandowskin kanssa. Parilla on vuosina 2017 ja 2020 syntyneet tyttäret.

Robert tunnetaan jalkapallouransa aikana tekemästään hyväntekeväisyydestä. Hän perusti vuonna 2020 Annan kanssa RL9-säätiön, jonka on tarkoitus auttaa hädänalaisia lapsia tukemalla koulutusta ja terveellisiä elämäntapoja. Lewandowski on tukenut kotimaassaan sairaaloita ja hoitolaitoksia koronaviruspandemian vuoksi. Lewandowskit lahjoittivat maaliskuussa 2020 miljoona euroa koronaviruksen ehkäisemiseksi.

Lewandowskia on sponsoroinut muun muassa Huawei, mutta yhteistyö on sittemmin loppunut. Lisäksi urheiluvaateyritys Nike on sponsoroinut häntä. Lewandowskin Instagram-tilillä oli maaliskuussa 2025 noin 37 miljoonaa seuraajaa.

## Tilastot
### Seurajoukkue
*Päivitetty 1. huhtikuuta 2026*

;Huomiot

### Maajoukkue

*Päivitetty 1. huhtikuuta 2026*

## Saavutukset

### Joukkueessa
**[[KKS Lech Poznań|Lech Poznań]]**
* Puolan liigamestaruus (**1**): 2009–2010
* Puolan cup (**1**): 2008–2009
* Puolan supercup (**1**): 2009–2010

**[[Borussia Dortmund]]**
* Saksan liigamestaruus (**2**): 2010–2011, 2011–2012
* Saksan cup (**1**): 2011–2012
* DFL-Supercup (**1**): 2013–2014

**[[FC Bayern München|Bayern München]]**
* Saksan liigamestaruus (**8**): 2014–2015, 2015–2016, 2016–2017, 2017–2018, 2018–2019, 2019–2020, 2020–2021, 2021–2022
* Saksan cup (**3**): 2015–2016, 2018–2019, 2019–2020
* DFL-Supercup (**5**): 2016–2017, 2017–2018, 2018–2019, 2020–2021, 2021–2022
* Uefa Super Cup (**1**): 2020–2021
* Mestarien liiga (**1**): 2019–2020
* Jalkapallon seurajoukkueiden maailmanmestaruuskilpailut (**1**): 2020

**[[FC Barcelona|Barcelona]]**
* Espanjan liigamestaruus (**2**): 2022–2023, 2024–2025
* Espanjan supercup (**1**): 2022–2023

### Henkilökohtaiset
* The Best Fifa Men’s Player (**2**): 2020, 2021
* Uefan vuoden miespelaaja (**1**): 2020
* Euroopan kultainen kenkä (**2**): 2020–2021, 2021–2022
* Seurajoukkueiden MM-kilpailujen Kultainen pallo (**1**): 2020
* Mestarien liigan paras hyökkääjä (**1**): 2019–2020
* Mestarien liigan paras maalintekijä (**1**): 2019–2020
* Pichichi-palkinto (**1**): 2022–2023
* Golden Foot (**1**): 2022
* Bundesliigan kuukauden paras maali (**3**): maaliskuu 2019, elokuu 2019, toukokuu 2021
* Puolan vuoden jalkapalloilija (**10**): 2011, 2012, 2013, 2014, 2015, 2016, 2017, 2019, 2020, 2021
* Saksan vuoden jalkapalloilija (**2**): 2020, 2021

### Kunniamerkit
*  Jälleensyntyneen Puolan ritarikunta (Komentajan risti)
*  Hymyn ritarikunta

## Lähteet

## Aiheesta muualla

*